Costuri

Principalele costuri legate de opțiunea selectată sunt creșterea costurilor de conformare pentru întreprinderi și pentru administrațiile fiscale. Se preconizează că costurile de conformare fiscală pentru întreprinderi vor crește într-o mică măsură. În general, costurile ar trebui să fie relativ reduse, deoarece se preconizează că numărul întreprinderilor care intră în domeniul de aplicare al prezentei inițiative va fi scăzut (mai puțin de 0,3 % din numărul total al întreprinderilor din UE), iar datele suplimentare care trebuie raportate de către întreprinderile care intră în domeniul de aplicare al inițiativei ar trebui să fie ușor de recuperat și relativ simplu de furnizat. Pentru administrațiile fiscale, se preconizează, de asemenea, o creștere modestă a costurilor. Administrațiile fiscale ar trebui să își extindă capacitățile pentru a administra informațiile la care vor avea acces, pentru a pune în aplicare sistemele care sprijină schimbul de informații și pentru a aplica sancțiunile propuse. Prezenta propunere urmărește, prin concepție, să găsească un echilibru bun între efectele pozitive și sarcina suplimentară. Există riscuri în ceea ce privește capacitatea statelor membre de a face față noilor responsabilități, de exemplu, în ceea ce privește gestionarea soluțiilor fiscale anticipate.

Principalele modificări puse în aplicare

CCN a emis un aviz pozitiv cu rezerve cu privire la evaluarea impactului. În special, CCN a remarcat că evaluarea impactului nu este clară cu privire la motivele pentru care evitarea obligațiilor fiscale și evaziunea fiscală ar trebui combătute împreună și la ceea ce diferențiază entitățile fictive legitime de cele utilizate în mod abuziv în scopuri fiscale. CCN a remarcat, de asemenea, că evaluarea impactului nu oferă o imagine de ansamblu suficientă a posibilelor măsuri alternative și/sau complementare, dincolo de introducerea legislației UE. În plus, CCN a remarcat că evaluarea impactului ar trebui să fie îmbunătățită în ceea ce privește estimările cantitative, în special costurile de conformare pentru întreprinderi, și ar trebui să reflecte mai bine diferitele puncte de vedere ale părților interesate în analiza principală. În anexa I la evaluarea impactului se explică modul în care observațiile CCN au fost luate în considerare. Mai multe părți ale evaluării impactului au fost revizuite și au fost adăugate noi părți pentru a răspunde preocupărilor exprimate de CCN. În primul rând, a fost adăugată o nouă secțiune pentru a explica, inclusiv cu titlu de exemplu, modul în care entitățile fictive pot servi atât practicilor de evitare a obligațiilor fiscale, cât și practicilor de evaziune fiscală în moduri similare și de ce, prin urmare, există posibilitatea de a le aborda împreună. În plus, evaluarea impactului a fost revizuită pentru a clarifica faptul că distincția dintre entitățile fictive legitime și cele nelegitime ține mai degrabă de modul în care sunt utilizate decât de structura lor. În al doilea rând, evaluarea impactului a fost extinsă pentru a reflecta în detaliu diferitele alternative avute în vedere într-un stadiu incipient pentru a aborda utilizarea problematică a entităților fictive în domeniul fiscal. În acest sens, s-a explicat motivul pentru care nu a fost promovată opțiunea de a reglementa furnizorii de servicii pentru fiducii și întreprinderi, ca măsură de sine stătătoare sau complementară. Motivele pentru care introducerea cerințelor de substanță a fost considerată opțiunea adecvată scopului au fost, de asemenea, analizate în continuare. În al treilea rând, evaluarea impactului a fost revizuită pentru a include detalii suplimentare privind costurile de conformare estimate pentru întreprinderi și administrații și, în special, detalii privind raționamentul care stă la baza estimărilor, argumente suplimentare și elemente de probă noi. În plus, mai multe secțiuni ale părții principale a evaluării impactului au fost revizuite pentru a include contribuțiile relevante ale părților interesate, colectate prin proceduri de consultare publice și specifice.